На основу члана 13. Закона о подстицајима у пољопривреди и руралном развоју ( „Службени гласник Републике Србије”, број: 10/2013 ), члана 11. Одлуке о основању Фонда за развој пољопривреде („Службени лист општине Љубовија”, број: 10/2008 ), сагласности Министарства пољопривреде и заштите животне средине на Програм мера подршке за спровођење пољопривредне политике и политике руралног развоја општине Љубовија за 2016. годину (број: 320-00-02094/2016-09 од 11.03.2016. године ), и члана 16. Статута Фонда за развој пољопривреде општине Љубовија ( број: 06-99/2011-03 ), Управни одбор Фонда за развој пољопривреде општине Љубовија на седници одржаној 23.09.2016. године расписује:

**КОНКУРС**

ЗА ДОДЕЛУ ПОДСТИЦАЈА ЗА ИНВЕСТИЦИЈЕ У ФИЗИЧКА СРЕДСТВА

ПОЉОПРИВРЕДНИХ ГАЗДИНСТАВА

1. **Сврха Конкурса**

Овим Конкурсом утврђују се услови и начин коришћења подстицаја за инвестиције у физичка средства пољопривредних газдинстава, у циљу:

* Стабилности дохотка пољопривредних газдинстава;
* Повећања производње, побољшања продуктивности и квалитета производа, смањења трошкова производње;
* Унапређења техничко-технолошке опремљености;
* Одрживог управљања ресурсима и заштите животне средине;
* Раста конкурентности уз прилагођавање захтевима домаћег и иностраног тржишта;
* Усклађивања са правилима Уније, њеним стандардима, политикама и праксама.

1. **Право на коришћење подстицаја**

* Корисник (физичко лице) мора бити са територије општине Љубовија регистрован у Националном регистру пољопривредних газдинстава, носилац комерцијалног газдинства и мора бити у активном статусу за 2016. годину;
* Уколико је корисник правно лице мора бити са седиштем на територији општине Љубовија, уписан у регистар привредних субјеката (АПР), у активном статусу за 2016. годину;
* Корисник за инвестицију за коју подноси захтев, не сме користити подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривреднм газдинствима;
* У случају када корисник није власник катастарских парцела које су предмет инвестиције за коју се подноси захтев, неопходно је да на њима има право закупа, односно коришћења на основу уговора закљученог са закуподавцем;
* Корисник мора наменски да користи и не отуђи инвестицију која је предмет захтева у периоду од две године од дана набавке опреме, машина и механизације;
* Да је измирио све обавезе према буџету општине и Фонда за развој пољопривреде општине Љубовија, доспеле до рока за подношење захтева.
* Само услуге реализоване у току календарске 2016. године могу се сматрати прихватљивим за надокнаду трошкова.

1. **Специфични критеријуми по секторима**

***Сектор : Остали усеви***  Прихватљиви корисници су пољопривредна газдинства која имају минимум 0,5 ха земљишта под усевима.

***Сектор : Воће, грожђе, поврће, хмељ и цвеће*** Прихватљиви корисници су пољопривредна газдинства са минимум 0,2 ха јагодастих врста воћака или 0,5 ха другог воћа на почетку инвестиције.

1. **Критеријуми селекције**

|  |  |  |
| --- | --- | --- |
| **Тип критеријума за избор** |  | **Бодови** |
| Инвестиција је лоцирана у подручјима са отежаним условима рада у пољопривреди | да/не | 5/0 |
| Број чланова домаћинства: преко 5 чланова / 3-5 чланова / 0-2 члана | да/не | 15/10/5 |
| Подносилац захтева је лице млађе од 35 година / 36-50 година / преко 51 годину | да/не | 15/10/5 |
| Подносилац захтева је жена | да/не | 10/0 |
| Корисник је задруга или члан задруге | да/не | 5/0 |
| Основна делатност подносиоца пријаве је пољопривреда  (Уверење о стажу осигурања по основу пољопривреде) | да/не | 30/0 |
| Подносилац захтева није користио средства из програма за 2015. годину | да/не | 20/0 |

У случају када је поднет мањи број захтева/пријава за инвестиције које испуњавају све услове, а постоји довољно расположивих средстава, критеријуми селекције се неће користити, а ранг листа неће бити формирана.

У случају да више кандидата има једнак број бодова предност ће имати кандидат:

1. Коме је пољопривреда основна делатност;
2. Подносилац пријаве је жена;
3. Чији је број чланова домаћинства већи;
4. Подносилац са мање година старости.
5. **Намена и обим подстицаја**

***Сектор : Остали усеви*** Средства у висини од 3.000.000,00 динара издвојена су за опрему купљену од 01.01.2016. године .

***Сектор : Воће, грожђе, поврће, хмељ и цвеће*** Средства у висини од 2.300.000,00 динара издвојена су за опрему купљену од 01.01.2016. године.

|  |  |
| --- | --- |
| Сектор | Назив инвестиције и прихватљиви трошкови |
| Остали усеви (житарице, индустријско, ароматично и зачинско биље и др. | Набавка машина за обраду земљишта  (плугови, дрљаче, тањираче, сетвоспремачи, тракторске фрезе, мотокултиватори) |
| Воће, грожђе, поврће, хмељ и цвеће | Противградна мрежа и носачи за противградну мрежу; материјали за покривање воћарско-виноградарских култура, поврћа и цвећа, у циљу заштите од високих температура-мрежа за сенчење; опрема за наводњавање (системи „кап по кап“, пумпе за наводњавање, црева, цеви за довод воде, разводне цеви, фиксирани резервоари за воду, латерале, микрораспршивачи, спојнице, капајући окитени, капајуће траке, вентили, славине, распрскивачи, филтери, уређај за убризгавање минералних ђубрива) |

1. **Интезитет помоћи**

* Износ подстицаја у односу на укупну вредност прихватљивих трошкова у оквиру инвестиција је 50 % од укупне вредности реализованих инвестиција за дату меру, које не могу бити мање од 20.000,00 динара, умањене за износ ПДВ-а.
* Један корисник може остварити максималан повраћај од 100.000,00 динара у оквиру свих горе наведених инвестиција за дату меру која је предмет овог Конкурса.
* Корисник може поднети захтев само један пут по овом Конкурсу.

1. **Потребна документација за Конкурс**

Уз захтев за остваривање права на подстицаје, прилажу се следећи документи:

* Извод 1 ( добија се у Управи за трезор );
* Извод 3 структура биљне производње ( добија се у Управи за трезор );
* Фотокопија личне карте носиоца газдинства;
* Оригинал фискални (или готовински ) рачун и отпремница, од стране добављача машина и опреме коју одабере корисник и оверена фотокопија гарантног листа;
* Уверење издато од стране Локалне пореске администрације о измиреним обавезама према буџету општине Љубовија;
* Уверење о стажу осигурања по основу пољопривреде издато од стране ПИО Фонда (само уколико је носиоцу газдинства пољопривреда основна деладност);
* Копија решења о регистрацији са прилогом за овлашћено лице (само за правна лица).

1. **Поступак доношења Одлуке о додели подстицаја**

Поднети захтеви ће бити административно проверени од стране Управног одбора Фонда за развој пољопривреде општине Љубовија, у смислу комплетности, административне усаглашености и прихватљивости. Захтеви који испуњавају административне услове и прихватљиви су, биће разматрани и бодовани према критеријумима из тачке 4. овог Конкурса и финансирани до висине средстава према позиву за подношење средстава. Непотпуни и неблаговремени захтеви неће бити разматрани. Након обраде формулара захтева од стране Управног одбора Фонда за развој пољопривреде, биће формирана бодовна ранг листа на основу критеријума из тачке 4. овог Конкурса и средства ће бити одобрена корисницима који испуњавају услове, а на основу коначне Одлуке о утврђивању Ранг листе. Фонд за развој пољопривреде општине Љубовија доноси Одлуку о додели подстицаја која садржи поуку о правном леку ( право на приговор ) о којем одлучује Општинско Веће, и писменим путем упознаје кандидате са истом. Након истека рока жалбе, а у складу са приливом средстава, на основу Одлуке о додели подстицаја корисницима који су испунили све услове прописане Конкурсом, а на основу Одлуке о утврђивању ранг листе, Фонд за развој пољопривреде општине Љубовија ће доделити средства и иста уплатити на пријављени наменски текући рачун.

1. **Рокови, динамика доношења Одлуке и начин подношења захтева**

Рок за подношење захтева по овом Конкурсу је од 03.10.2016. године до 31.10.2016. године у 15 часова. Управни одбор Фонда за развој пољопривреде ће, након истека рока за подношење захтева, у року од 15 дана од дана затварања Конкурса, заседати и прегледати све пристигле захтеве, донети Одлуку о утврђивању ранг листе на основу критеријума из тачке 4. овог Конкурса и донети Одлуку о додели подстицаја. Фонд за развој пољопривреде општине Љубовија ће кандидатима доставити Одлуку о додели подстицаја у року од пет дана од доношења исте. Жалба на Одлуку о додели подстицаја се предаје Општинском Већу у року од седам дана по пријему исте.

Захтеви са траженом документацијом се подносе Фонду за развој пољопривреде општине Љубовија, са назнаком ПОДСТИЦАЈИ ЗА ИНВЕСТИЦИЈЕ У ФИЗИЧКА СРЕДСТВА ПОЉОПРИВРЕДНИХ ГАЗДИНСТАВА, у Општинској управи општине Љубовија на писарници, сваким радним даном од 7 до 15 часова. Сви заинтересовани могу преузети захтев за доделу подстицаја у Пољопривредној стручној служби сваког радног дана од 7 до 15 часова. Захтеви и сва пратећа документација морају бити ковертирани, а сви коверти затворени, заведени и чуваће се до истека рока предвиђеног Конкурсом, када ће их преузети председник Управног одбора Фонда за развој пољопривреде. Додатне информације у Пољопривредној стручној служби сваког радног дана од 7 до 15 часова и на број телефона 015562871, локал 17.

Конкурс објавити на веб сајту општине Љубовија, на огласној табли општине Љубовија, на огласним таблама свих месних заједница и у средствима информисања ( Радио Соко, Радио Љубовија, Љубовијске онлајн новине).

У Љубовији 29.09.2016. године.

Број 5/2016

ПРЕДСЕДНИК УПРАВНОГ ОДБОРА

ФОНДА ЗА РАЗВОЈ ПОЉОПРИВРЕДЕ

Стеван Миловановић